101-jarige kry sy hoërskooldiplomaJohn Motes ontvang sy hoërskooldiploma. Foto: Facebook ŉ Man van Alabama in die VSA het op 101-jarige ouderdom, meer as 80 jaar nadat hy op skool was, uiteindelik sy hoërskooldiploma ontvang. John Motes het verlede week saam met Goshen High School se senior klas van 2017 sy skoolloopbaan voltooi. Die nuusagentskap WSFA berig Motes moes in 1933 sy hoërskooldiploma ontvang het, maar het twee jaar voor dié geleentheid die skool verlaat weens ŉ gesondheidsprobleem. Toe hy 18 jaar oud geword het, het hy by die Lugmag aangesluit as ŉ ingenieur in die Tweede Wêreldoorlog. Hy het nooit sy skoolloopbaan voltooi nie. Volgens WSFA het sy kinders einde verlede jaar aan die skoolbestuur geskryf en gevra of hy moontlik vanjaar deel van die skool se sertifikaatplegtigheid kan wees. Anthony May, die assistent-skoolhoof by Goshen High School, het gesê die senior klas was uit hul velle van blydskap om Motes deel van hul sertifikaatplegtigheid te maak. Die gehoor was op hul voete toe Motes geroep word om sy hoërskooldiploma te ontvang. Hy het gesê sy volgende stap is om aansoek te doen vir toelating by die University of South Alabama waar hy musiek wil studeer.